Ma sarx biżżejjed progress fl-ewwel erba' serje ta' laqgħat mar-Renju Unit dwar il-prijoritajiet tal-Unjoni Ewropea. Dan skont l-abbozz ta' riżoluzzjoni tal-Parlament Ewropew. Il-Kunsill Ewropew għandu jiddetermina li ma ntlaħaqx "progress sodisfaċenti" dwar it-tliet objettivi prinċipali tal-Unjoni Ewropea – is-salvagwardja tad-drittijiet taċ-ċittadini Ewropej u tar-Renju Unit, il-kjarifika tal-impenji finanzjarji tar-Renju Unit, u r-riżoluzzjoni tal-kwistjoni tal-fruntiera bejn ir-Repubblika tal-Irlanda u l-Irlanda ta' Fuq - sakemm ma jkunx hemm żvolta maġġuri fuq dawn il-kwistjonijiet fil-ħames serje ta' laqgħat, jgħid l-abbozz ta' riżoluzzjoni approvat illum (nhar il-Ħamis) mill-Konferenza tal-Presidenti tal-Parlament Ewropew (magħmula mill-President tal-Parlament u mill-mexxejja tal-gruppi politiċi). Id-dibattitu u l-vot fuq il-mozzjoni, imfassla mill- Grupp ta' Tmexxija dwar il-Brexit tal-Parlament, se jsiru mill-MPE fi Strasburgu nhar it-Tlieta li ġej. "Aħna nilqgħu l-approċċ kostruttiv li ħadet il-Prim Ministru May fid-diskors reċenti tagħha f'Firenze," qal il-President tal-Parlament Ewropew Antonio Tajani. "Il-protezzjoni tad-drittijiet taċ-ċittadini hija prijorità assoluta għall-Parlament Ewropew. Il-ftehim ta' ħruġ għandu jiggarantixxi d-drittijiet kollha li ċ-ċittadini jgawdu bħalissa, kif stabbiliti mil-leġiżlazzjoni rilevanti tal-Unjoni Ewropea. Garanziji supplimentari li l-ligi Ewropea se tkun irrispettata sa meta r-Renju Unit effetivament jitlaq mill-Unjoni huma fundamentali biex tiġi żgurata l-konklużjoni rapida tal-ewwel fażi ta' negozjati". Il-koordinatur tal-Parlament dwar il-Brexit, Guy Verhostadt, żid jgħid: "Il-Prim Ministru May fetħet il-bieb għal progress fid-diskors tagħha f'Firenze fit-22 ta' Settembru, per eżempju dwar ir-rwol tal-Qorti Ewropea tal-Ġustizzja. Madankollu, aħna nixtiequ li l-gvern tar-Renju Unit jipprovdi kjarifika akbar. Għadna qegħdin nistennew tweġibiet dwar kwistjonijiet essenzjali, bħal kif l-Irlanda ta' Fuq se tibqa' fl-unjoni tad-dwana, jew kif għandu jintlaħaq ftehim speċjali li jevita li tkun ristabbilita l-fruntiera. Rigward id-drittijiet taċ-ċittadini u l-ftehim finanzjarju, aħna qegħdin nistennew tweġibiet konkreti għall-proposti ppreżentati mit-tim ta' negozjati tal-Unjoni". Fatti fil-qosor Il-Membri se jiddibattu l-mozzjoni flimkien mal-President tal-Kummissjoni Ewropea Jean-Claude Juncker u Negozjatur Ewlieni dwar il-Brexit Michel Barnier nhar it-Tlieta. Ir-riżoluzzjoni kif adottata, se tkun il-kontribut tal-Parlament għas-samit tal-UE27 li se jsir fl-20 ta' Ottubru fi Brussell, fejn il-mexxejja tal-gvern se jevalwaw il-progress tan-negozjati tal-Brexit. Kwalunkwe ftehim ta' ħruġ fi tmiem in-negozjati bejn ir-Renju Unit u l-Unjoni Ewropea irid jikseb l-approvazzjoni tal-Parlament Ewropew. Kuntatti: Informazzjoni ta' kuntatt: Numru tat-telefown: Numru tat-telefown: Numru tal-mobile: Informazzjoni ta' kuntatt: Numru tat-telefown: Numru tat-telefown: Numru tal-mobile: Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF